Nafarroako Parlamentuko Mahaiak, 2014ko otsailaren 3an egindako bilkuran, Eledunen Batzarrari entzun ondoren, erabaki hau hartu zuen, besteak beste:

1. Izapidetzeko onartzea Patxi Leuza García jaunak aurkeztutako galdera, hezur-muinaren transplanteei buruzkoa.

2. Nafarroako Parlamentuko Aldizkari Ofizialean argitara dadin agintzea.

3. Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2014ko otsailaren 3an

Lehendakaria: Alberto Catalán Higueras

GALDERAREN TESTUA

Atxiki gabeko foru parlamentari Patxi Leuza Garcíak, Legebiltzarreko Erregelamenduan ezarritakoaren babesean, ondoko galdera aurkeztu du, Nafarroako Gobernuko Osasun Departamentuak idatziz erantzun dezan:

Osasuneko zuzendari nagusi Cristina Ibarrola andreak iragan ostegunean –2014ko urtarrilaren 23a– emandako prentsaurrekoan nabarmendu zuen hezur-muinaren 2013ko emaile-kopuru handia Nafarroan, "zeina 9.441ekoa baita; alegia, 2012an baino % 9,92 handiagoa". Zenbateko absolutu horrek esan nahi du tasa 14,7koa dela 1.000 biztanle bakoitzeko, Espainiako tasa baino askoz ere handiagoa, 2,9koa baita 1.000 biztanle bakoitzeko".

Hezur-muinaren emateei buruz emandako datuak ikusita, hauxe jakin nahi dut:

• Hezur-muinaren zenbat transplante egin dira Nafarroako Ospitalegunean, teknika hori ezarri zenetik? Zein izan dira emaitzak?

• Zein da Nafarroako Ospitalegunean hezur-muinaren transplantea egin zaien pertsonen biziraupen-indizea urtebetera, bost urtera eta epe luzeagora, gure erkidegoan transplante hori abian jarri zenetik?

• Nafarroako Ospitalegunean ba al dago hezur-muinaren transplanterako jarduketa-protokolorik? Baldin badago, betetzen al da? Osasun-praktika horrekin zerikusia duten sozietate zientifikoen giden araberakoak al dira?

• Transplantea egiten duen lantaldeko kideen artean adostutako protokoloak al dira?

Iruñean, 2014ko urtarrilaren 24an

